《天池留似尹云帆兄弟》
清代·莫友芝

众山环苍池，九里蓄清境。呀然峥嵘间，趣与江湖永。

分源道双峥，积气孕九井。汪茫浸空翠，袅窕陷云影。

来游例经宿，随候有佳骋。残炎东洞豁，澄虑西龛静。

揽要失新疲，钩遗补前领。斜风浅深皱，落月参差商。

过雨续圆纹，浮烟冒长璟。山人足虾蚬，盘饤错菱荇。

早稻扑初香，迟荷驻余靓。灌输启骈门，唐宋此封埂。

盗田惜旧葑，坏磡冀新整。来情约群鸥，别绪绾诸岭。

回首谢主人，乘间复来省。

作者简介：（1811—1871）贵州独山人，字子偲，号郘亭，晚号眲叟。莫与俦子。道光十一年举人。家世传业，通文字训诂之学，与郑珍俱为西南大师。工诗。尤工真行篆隶书。咸丰间以知县用，弃去，游江南，客曾国藩幕，与学者张文虎、张裕钊等校雠经史。有《郘亭知见传本书目》、《郘亭诗钞》、《遵义府志》、《声韵考略》等。